Oulun vapaamuurarit

Oulussa toimiva Kansainvälinen Vapaamuurarijärjestö Miehille ja Naisille LE DROIT HUMAIN, Stella Polaris, on vuonna 2014 uudelleen toimintansa aloittanut vapaamuurariloosi.

Vapaamuurariuden lyhyt historia 
Vapaamuurarius perustuu keskiaikaisten kivenhakkaajien ja katedraalinrakentajien ammattikuntaan. Nykyaikainen vapaamuurarius syntyi Skotlannissa ja Englannissa 1600-1700-luvuilla. Vapaamuurariliike on haarautunut moniksi itsenäisiksi järjestöiksi, joista Oulussa toimiva Kansainvälinen Vapaamuurarijärjestö Miehille ja Naisille, Le Droit Humain järjestöön kuuluva, Stella Polaris, loosi on yksi.

Le Droit Humain - Suomen vanhin Vapaamuurarijärjestö 
Kansainvälinen Vapaamuurarijärjestö Miehille ja Naisille, Le Droit Humain, perustettiin Pariisissa vuonna 1893. Järjestön toiminta alkoi Suomessa vuonna 1920, ja on samalla Suomen vanhin yhtäjaksoisesti toiminut vapaamuurarijärjestö. Le Droit Humain kuuluu osaksi kansainvälistä kattojärjestöä Le Droit Humain International, jonka päämaja sijaitsee Ranskassa, Pariisissa. 

Suomenkielisiä loosheja on nykyään Helsingissä, Turussa, Tampereella ja Oulussa. Helsingissä toimii myös ruotsinkielinen ja Tallinnassa sekä Tarttossa vironkielinen looshi. Järjestö on nimensä mukaisesti kansainvälinen ja toimii 70 maassa.

Suomen liitossa on käytössä Vanha ja Hyväksytty Skottilainen Riitus (Ancient & Accepted Scottish Rite) ja joitakin asteita Yorkin riituksesta.

Yhteisvapaamuurariutta Oulussa jo vuodesta 1928 lähtien 
Vapaamuurariusaate levisi Ouluun pian järjestön toiminnan juurruttua Suomeen. Joukko vapaamuurariuteen vihkiytyneitä miehiä ja naisia perusti vuonna 1928 Oulun ensimmäisen vapaamuurariloosin - Looshi Nro 871 Stella Polaris. Loosi toimi Oulun Vapaapalokunnan yläsalissa.  

Loosin toiminnasta ja jäsenistöstä on säilynyt jonkin verran kirjallista dokumentaatiota, mutta valitettavasti osa arkistosta tuhoutui tulipalossa. Loosin perustajajäseniin kuului taiteilijoita, virkamiehiä, työläisiä sekä poliittisesti aktiivisia miehiä ja naisia niin Oulusta kuin myös muualta Pohjois-Suomesta. 

Looshin toiminta oli sen ensimmäisen kymmenen vuoden aikana hyvin aktiivista. Valitettavasti syksyllä 1939 syttynyt toinen maailmansota lamaannutti vapaamuuraritoiminnan sekä Suomessa, että useimmissa muissa Euroopan maissa, ja 7.4.1941 myös Stella Polariksen toiminta Oulussa keskeytettiin sotatilan johdosta.

Stella Polaris 
Stella Polaris aloitti uudelleen toimintansa Oulussa syksyllä 2014. Loosi jatkaa näin ollen, uudistetussa muodossaan, toisen maailmansodan takia keskeytynyttä toimintaansa. Stella Polariksen loosihuoneisto sijaitsee Oulun keskustassa. 

Loosikokouksia pidetään kerran kuukaudessa. Kokoukset toteutetaan ikivanhojen rituaalien mukaisesti, ja ne sisältävät paljon symboliikkaa ja vertauskuvia. Varsinaisten kuukausikokousten lisäksi jäsenille järjestetään vapaamuurariuteen liittyviä opintokokouksia. Järjestö on kansainvälinen ja Stella Polariksen jäsenillä on mahdollisuus osallistua veljesloohien kokouksiin ympäri maailmaa. 

Vapaamuurarius on henkinen-, mutta ei uskonnollinen järjestö. Vapaamuurariuden vahvuus ja sen kiehtovin alue on sen tasa-arvoisessa suhtautumisessa eri uskontoja ja uskontokuntiin kuuluvia edustajia kohtaan. Vapaamuurarius on filosofista ekumeniaa, määrittelemättä jumaluutta, joka on jokaisen jäsenen henkilökohtainen uskon asia.

Jäsenyys Stella Polaris -loosissa 
Stella Polariksen jäseneksi voi hakea kuka tahansa täysi-ikäinen ja normaalin terveyden omaava henkilö, joka haluaa kehittyä ihmisenä turvallisessa ja luovassa yhteisössä. Vapaamuurarius sopii ihmiselle, joille vapaus, veljeys ja tasa-arvo ovat tärkeitä ihanteita ja jotka arvostavat kokonaisvaltaista ihmisenä kasvua.

Aiheesta muualla 
https://www.oulunvapaamuurarit.fi

Lähteet 

Arvi Myyryläinen: Artikkeli vapaamuurariuden historiasta
http://www.droithumain.fi/
https://www.oulunvapaamuurarit.fi/
Vapaamuurarius Suomessa
Oulu